Kongens livlege måtte rykke til Malaysia. Men hva går jobben egentlig ut på?
Kong Haralds (87) tidligere livlege forklarer hva en kongelig livlege gjør. Bjørn Bendz måtte rykke til Malaysia da kong Harald ble syk. Han har fulgt opp sin pasient på de lokale sykehuset. Nå skal han følge kongen hjem i det spesialbygde SAS-flyet. Det er ikke kjent at kongens livlege har måttet rykke ut på denne måten tidligere.  Bendz har ikke gitt intervjuer om turen til Malaysia. Så hva er en livleges jobb? Selve betegnelsen stammer fra riktig gamle dager. En livlege er en personlig lege for en høytstående person. For eksempel en konge, president eller pave.  Bjørn Bendz er spesialist i indremedisin og hjertesykdommer. Han er leder for Hjerte-, lunge- og karklinikken ved Oslo universitetssykehus. Han ledet operasjonen da kong Harald fikk satt inn en ny, biologisk hjerteklaff i 2020.  Bendz ble kongens livlege samme år. Han overtok etter Otto Smiseth som var kong Haralds livlege i 13 år.  Smiseth forklarer her hva jobben går ut på. Et helt team ivaretar kongefamilien – Å være livlege er som å være kongens fastlege, sier Smiseth.  Også han var klinikkleder ved Hjerte-, lunge- og karklinikken ved Oslo universitetssykehus. Han arbeidet samtidig som kardiolog ved Rikshospitalet.  – Det er et helt team som ivaretar kongefamiliens medlemmer. Aktuelle spesialister går inn i roller som behandlende lege når det er nødvendig. Man har alltid en backup som kan mobiliseres. Dette er et sikkert og godt system, sier han.  – Beredskapen er god i alle situasjoner, slik vi ser at den er nå. Smiseth forteller at det gikk veldig greit å kombinere jobben som klinikkleder med å være kongens lege. – Å ha en ledende stilling gjør at du enkelt kan ta en del beslutninger som har med adgang og skjerming å gjøre. – Har det alltid vært en hjertespesialist ved Rikshospitalet som har vært kongens livlege? – Det er historisk betinget at livlegen har hatt denne spesialiteten. Slik var det også i kong Olavs dager. – Og Rikshospitalet er kongens nærmeste sykehus. – Har du måttet rykke ut når kongen er blitt akutt syk i utlandet, slik Bjørn Bendz har gjort nå? – Nei, men jeg har deltatt på flere statsbesøk i utlandet sammen med kongen. – Hvordan vil du beskrive jobben som kongens livlege? – Jeg synes både Slottet, kongen og dronningen har vært veldig greie å jobbe med. Kongeparet er forståelsesfulle og har god innsikt i egen helse. Otto Smiseth ble i 2020 utnevnt til kommandør av St. Olavs Orden for sitt virke som livlege fra 2007 til 2020. Men ikke alle mener at en hjertespesialist burde være kongens fastlege. – Bedre med en generalist i faget Folk flest har en allmennlege som sin fastlege. De kan «litt om alt».  Kan en «superspesialist» fylle samme funksjon? – Jeg tror alle, kong Harald inkludert, ville hatt godt av en god og klok fastlege, sier Magne Nylenna.  Han er professor emeritus i samfunnsmedisin ved Universitetet i Oslo. – Det er bedre med en allmennlege som er generalist i faget, enn en spesialist som kan mye om én ting, sier han.  – Men det aller viktigste er kontinuitet i lege-pasient forholdet. Og det får vi håpe at kongen har med livlegen sin. Hvilke medisinske vurderinger som ble tatt før ferieturen til Malaysia, er ikke kjent. Slottet ønsker heller ikke å svare på detaljer knyttet til livlegens arbeid generelt – fordi det i utgangspunktet er privat informasjon.  Men siden kongen har vært syk flere ganger de siste årene, er det ingen tvil om at kongens helse blir fulgt tett, mener en kongehus-ekspert. Hva ble kongen rådet til før ferien? – På grunn av høy alder og dårligere allmenntilstand blir han nok fulgt tettere opp av lege enn før. Og det gikk frem av Slottets pressemeldinger at han hadde med seg norsk helsepersonell også på denne private ferieturen, sier Trond Norén Isaksen.  Han er historiker og har skrevet syv bøker om monarkiet. – Om livlegen har frarådet ham å dra på en såpass lang ferietur til fjerntliggende strøk eller ikke, må nesten slottet eller livlegen svare på, sier han.
Kong Haralds livlege, Bjørn Bendz, dro til Malayzia da kongen ble syk i Malaysia.  En livlege er en personlig lege for kongen. Det er et team som tar vare på kongefamiliens helse, med spesialister som kan behandle når det er nødvendig.  Det er ikke kjent hvilke medisinske vurderinger som ble gjort før kongens ferietur til Malaysia.